KIRJALLINEN KYSYMYS E-0593/03

esittäjä(t): Armando Cossutta (GUE/NGL) komissiolle

(28. helmikuuta 2003)

Aihe: Kuudes puiteohjelma

Ensimmäiset vaatimukset, jotka koskivat epäsuoria ttk-toimia Euroopan yhteisön tutkimuksen, teknologian kehittämisen ja esittelyn kuudennen puiteohjelman yhteydessä, julkaistiin 17. joulukuuta 2001(1). Tutkimuksen ensisijaisten aihealueiden Kestävä kehitys, globaali muutos ja ekosysteemi, i) kestävä energiajärjestelmä, ii) tutkimustoiminta, joka vaikuttaa keskipitkällä ja pitkällä aikavälillä, hakemusten jättöaika on 18. maaliskuuta 2003. Vaikka valmisteluun on voitu käyttää yli kaksi vuotta, mallisopimuksen lopullinen versio ei ole vieläkään saatavilla, vaikka määräaika on vain alle kuukauden päässä.

1. Kuudennessa puiteohjelmassa käyttöön otetut uudet välineet eli integroidut hankkeet ja osaamisverkostot merkitsevät hyvin suurta rahoitussitoumusta sekä komission että ehdotuksen koordinaattorien ja osallistujien taholta; miten ne voivat valmistella ehdotuksia ja täyttää vaaditun sitoumuksen ilman sopimuksen lopullista versiota?

2. Harkitseeko komissio mahdollisuutta siirtää määräaikaa, jotta mahdolliset osallistujat voivat valmistella ehdotuksensa selkeän ja vahvistetun sopimuskehyksen pohjalta?

3. Onko komissio saanut selville, kuka on vastuussa sopimusmallin esittämisen moitittavasta viivästymisestä?

(1) EYVL C 315, 17.12.2002, s. 1.

Philippe Busquinin komission puolesta antama vastaus

(31. maaliskuuta 2003)

Komissio pahoittelee viivettä kuudennessa puiteohjelmassa käytettävän sopimusmallin tuottamisessa. Sopimusmalli vaati paljon työtä, jotta voitiin varmistaa, että teksti vastaa eurooppalaisen tutkimusalueen tavoitteita ja osallistujien etuja, kun samalla oli otettava huomioon myös yhteisön taloudellisten etujen suojelu. Lukuisia uusien välineiden luonnetta, tyyppiä, kokoa, sisältöä ja vaikutusta yksityiskohtaisesti kuvaavia asiakirjoja on kuitenkin ollut saatavilla kuudetta puiteohjelmaa koskevilla komission verkkosivuilla(1) jo vuoden 2002 puolivälistä. Asiakirjoissa kuvataan yksityiskohtaisesti, mitä näkökohtia on otettava huomioon valmisteltaessa selkeää ja tieteellisesti moitteetonta ehdotusta puiteohjelman ja erityisohjelmien oikeussääntöjen mukaan. Lisäksi erityisohjelmien työohjelmat ovat olleet saatavilla ehdotuspyyntöjen julkaisemisesta lähtien, ja niissä esitetään selkeästi kunkin ensisijaisen aihealueen tutkimustavoitteet ja välineet, joita käytetään ensisijaisten aihealueiden toteutuksessa. Tutkimussopimusten perusperiaatteet annetaan myös osallistumissäännöissä, jotka julkaistiin yhteisöjen virallisessa lehdessä 30. joulukuuta 2002. Lisäksi yleisön saatavilla olevaa verkkosivustoa(2) on pyritty pitämään mahdollisuuksien mukaan ajan tasalla sopimusmallin kehittämisessä saavutetun edistyksen suhteen. Myös jäsenvaltioiden ja assosioituneiden valtioiden edustajiin on oltu jatkuvasti yhteydessä sopimusmallin lopullisen tekstin kehittämisestä.

Vaikka jotkut hakijat saattavatkin perustellusti kokea hankalaksi sen, etteivät tutkimusta ja teknologista kehittämistä koskevien hankkeiden sopimusmalliluonnoksen kaikki yksityiskohdat ole tiedossa ehdotusta jätettäessä, ei ole välttämätöntä tuntea sopimuksen yksityiskohtia, jotta voisi arvioida jätettävän ehdotuksen odotettuja kustannuksia. Kustannusten korvaamista koskevia näkökohtia käsitellään ensisijaisesti sen jälkeen, kun ehdotus on arvioitu, ja niistä keskustellaan yksityiskohtaisesti neuvotteluvaiheessa. Tästä syystä ehdotusten jättämiselle asetettua määräaikaa ei ole tämän vuoksi tarkoitus jatkaa.

(1) http://europa.eu.int/comm/research/fp6.

(2) http://europa.eu.int/comm/research/fp6/working-groups/model-contract/index_en.html.